Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ, ΤΗ¦ ΕΠΙΤΡΟΠΗΣ, ΤΟΥ ΔΙΚΑΣΤΗΡΙΟΥ, ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ, ΤΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ, ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ ΚΑΙ ΤΟΥ ΔΙΑΜΕΣΟΛΑΒΗΤΗ που αφορά την ίδρυση της Ευρωπαϊκής Σχολής Δημόσιας Διοίκησης

(υπεβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η δημιουργία της Ευρωπαϊκής Σχολής Δημόσιας Διοίκησης, που στο εξής θα αποκαλείται "η Σχολή", εντάσσεται στο γενικότερο πλαίσιο της μεταρρύθμισης της Ευρωπαϊκής Δημόσιας Διοίκησης. Η μεταρρύθμιση αυτή εντάσσεται, εκτός των άλλων, στο πλαίσιο της ενίσχυσης της ανάπτυξης των ανθρώπινων πόρων μέσω της επιμόρφωσης. Στηρίζεται επίσης στη ριζική αλλαγή της διοικητικής νοοτροπίας, και ειδικότερα στην αλλαγή της διαχειριστικής νοοτροπίας. Εξάλλου, στο πλαίσιο της μεταρρύθμισης του κανονισμού υπηρεσιακής κατάστασης και του συστήματος των σταδιοδρομιών, προβλέπεται ένα νέο σύστημα για τη μετάβαση σε ανώτερη κατηγορία, που περιλαμβάνει υποχρεωτικά την επιμόρφωση. Στο πλαίσιο αυτό προτείνεται η ίδρυση μιας διοργανικής σχολής.

Για το λόγο αυτό, οι Γενικοί Γραμματείς των κοινοτικών θεσμικών οργάνων (στα οποία περιλαμβάνονται για τους σκοπούς της παρούσας απόφασης η Οικονομική και Κοινωνική Επιτροπή, η Επιτροπή των Περιφερειών και ο Διαμεσολαβητής) συμφώνησαν να μελετήσουν αυτή την ιδέα κρίνοντας ότι τουλάχιστον ένα μέρος της επιμόρφωσης του προσωπικού των θεσμικών οργάνων θα μπορούσε να γίνει σε διοργανική βάση. Κατά συνέπεια η Σχολή, ήδη από το ξεκίνημά της, θα αποτελέσει μέρος της κοινής προσπάθειας, εν μέρει τουλάχιστον, για την επαγγελματική επιμόρφωση όλων των μονίμων υπαλλήλων και του λοιπού προσωπικού, περιλαμβανομένων και των υπαλλήλων των άλλων οργανισμών και υπηρεσιών. Εκτός από κάποιες εξαιρέσεις, η δραστηριότητα αυτή θα οργανωθεί και θα χρηματοδοτηθεί κατά τρόπο ανεξάρτητο από κάθε θεσμικό και μη όργανο.

Οι Γενικοί Γραμματείς συνέστησαν μια διοργανική ομάδα εργασίας για την πραγματοποίηση μιας εκ των προτέρων αξιολόγησης ύστερα από μία πρώτη εξέταση του θέματος. Η ομάδα αυτή επιφορτίστηκε με την εξέταση των συνεπειών που προβλέπεται να έχει αυτή η ενέργεια, δηλ. των συνεργιών που θα μπορούσε να προκαλέσει. Η έκθεση της ομάδας εργασίας και τα σχετικά σχέδια αποφάσεων εγκρίθηκαν από τους Γενικούς Γραμματείς στις 28 Οκτωβρίου 2003. Αυτή η αξιολόγηση απέδειξε ότι η δημιουργία μιας διοργανικής σχολής θα συμβάλει σίγουρα -πέραν των οικονομικών συνεπειών που αφορούν την αποτελεσματικότητα στον τομέα της επιμόρφωσης, όπως περιγράφεται παρακάτω- στο να δοθεί μια νέα ώθηση στη διάδοση των κοινών αξιών και στην ανάπτυξη ενός ευρωπαϊκού πνεύματος.

Εν συμπεράσματι, η Ευρωπαϊκή Σχολή Δημόσιας Διοίκησης στο γενικό πλαίσιο της πολιτικής προσωπικού που βασίζεται στην εφαρμογή του κανονισμού υπηρεσιακής κατάστασης των υπαλλήλων και του λοιπού προσωπικού των Κοινοτήτων, που είναι η κοινή βάση για όλα τα κοινοτικά όργανα, θα έχει ως αποστολή:

- την ενίσχυση των προσπαθειών για τη βελτίωση της λειτουργίας των κοινοτικών υπηρεσιών μέσω της επιμόρφωσης σε θέματα διοίκησης προκειμένου να διευκολυνθεί η ανάπτυξη μιας νέας διοικητικής νοοτροπίας.

- την καλλιέργεια του κοινοτικού πνεύματος στους νεοεισερχόμενους στην υπηρεσία, ανεξάρτητα από το θεσμικό όργανο στο οποίο υπηρετούν, μέσω κοινών κύκλων μαθημάτων κατά την ανάληψη των καθηκόντων τους. Αυτό θα γίνει με την εφαρμογή μιας νέας πολιτικής ενσωμάτωσης στα θεσμικά όργανα χωρίς όμως να υποκατασταθούν τα ειδικά μέτρα επιμόρφωσης κάθε οργάνου.

- τη βελτίωση των ικανοτήτων όσον αφορά τις ατομικές σταδιοδρομίες υπό τη μορφή υποχρεωτικών επιμορφωτικών δράσεων με στόχο τη δημιουργία ενός συστήματος "πιστοποίησης" για ένα νέο τρόπο μετάβασης από την κατηγορία των βοηθών διοικητικών υπαλλήλων στην κατηγορία των διοικητικών υπαλλήλων.

Τα κριτήρια που ακολουθούν αντανακλούν αφενός τον πολιτικό και κοινοτικό χαρακτήρα και αφετέρου τον οικονομικό χαρακτήρα αυτής της ενέργειας. Η εφαρμογή αυτών των κριτηρίων συνιστά προστιθέμενη αξία σε σχέση με την τωρινή κατάσταση, όπου η επιμόρφωση οργανώνεται, εκτός από ορισμένες εξαιρέσεις, από κάθε όργανο ξεχωριστά. Τα κριτήρια αυτά συνοψίζονται ως εξής:

- κατ' αρχάς στη διάδοση των κοινών αξιών και στην καλλιέργεια ομαδικού πνεύματος σε όλες τις υπηρεσίες των θεσμικών οργάνων της Ένωσης και εν συνεχεία:

- στη διασφάλιση της εφαρμογής του κανονισμού υπηρεσιακής κατάστασης κατά τον πλέον συνεκτικό τρόπο απ' όλα τα θεσμικά όργανα όσον αφορά την επιμόρφωση και κατά συνέπεια τη σταδιοδρομία,

- στον εντοπισμό μιας σειράς τομέων με ταυτόσημες ανάγκες όσον αφορά τις γνώσεις και τις ικανότητες όπου θα μπορούσε να γίνει κοινή οργάνωση της επιμόρφωσης,

- στη διευκόλυνση επίτευξης μιας κρίσιμης μάζας ζήτησης, που σήμερα αποτελεί αδυναμία των μικρότερων οργάνων,

- στη διεύρυνση της προσφοράς (π.χ. περισσότερη ειδίκευση και μεγαλύτερη δυνατότητα επιλογής, εναλλακτικές ημερομηνίες ...),

- και, ειδικότερα, στην πραγματοποίηση οικονομιών κλίμακος ως αποτέλεσμα της κοινής οργάνωσης ειδικά όσον αφορά τις διοικητικές πτυχές και τη συμμετοχή του βέλτιστου αριθμού ατόμων σε κάθε κύκλο μαθημάτων επιμόρφωσης.

Η εφαρμογή των προαναφερόμενων κριτηρίων δικαιολογεί, όπως δείχνει η έκθεση της διοργανικής ομάδας, την διοργάνωση κοινών επιμορφωτικών δράσεων, όπως προβλέπονται στην παρούσα απόφαση, με σαφή παρουσίαση των αποτελεσμάτων της συνέργιας που θα προκύψουν από αυτές.

Είναι σαφές ότι υπάρχουν και άλλοι τομείς της επιμόρφωσης που επιδέχονται διοργανικής οργάνωσης με βάση τα προαναφερόμενα κριτήρια. Κατά συνέπεια, η παρούσα απόφαση επιτρέπει μία εξελικτική προσέγγιση η οποία αφήνει ανοικτή, οποιαδήποτε μεταγενέστερη απόφαση επέκτασης. Ήδη από την αρχή, ως κοινοί τομείς επιμόρφωσης προτείνονται η επιμόρφωση σε θέματα διοίκησης, τα μαθήματα κατά την ανάληψη των καθηκόντων και οι επιμορφωτικές δραστηριότητες που έχουν ως στόχο την πιστοποίηση. Κατά συνέπεια η Σχολή θα αρχίσει από τον Ιανουάριο του 2005 να διοργανώνει και να παραδίδει, για όλα τα θεσμικά όργανα που θα υπογράψουν την παρούσα απόφαση, κύκλους μαθημάτων κατά την ανάληψη των καθηκόντων και στη συνέχεια κύκλους μαθημάτων για θέματα διαχείρισης. Στη συνέχεια, κατά τη διάρκεια του έτους 2005, θα προστεθούν και τα μαθήματα προετοιμασίας για την πιστοποίηση με στόχο τη μετάβαση από την κατηγορία των βοηθών διοικητικών υπαλλήλων στην κατηγορία των διοικητικών υπαλλήλων.

Στο ίδιο πνεύμα, ή παρούσα απόφαση προβλέπει, όσον αφορά τα πρώτα έτη λειτουργίας της Σχολής, ότι αυτή θα υπάγεται διοικητικά σε έναν ήδη υφιστάμενο διοργανικό οργανισμό που είναι η EPSO (Υπηρεσία Επιλογής Προσωπικού των Ευρωπαϊκών Κοινοτήτων). Κατ' αυτόν τον τρόπο ελπίζεται ότι, λόγω του περιορισμένου προσωπικού και προϋπολογισμού λειτουργίας, θα επιτευχθούν κάποιες συνέργιες σε διοικητικά θέματα (διαχείριση των πόρων) και σε θέματα διαχείρισης (Διοικητικό Συμβούλιο, Διευθυντής), όπως προκύπτει από την προαναφερθείσα έκθεση. Μετά από τρία έτη λειτουργίας το αργότερο θα επανεξετασθεί το διοικητικό της καθεστώς με βάση τις εμπειρίες που θα έχουν αποκτηθεί.

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ, ΤΗΣ ΕΠΙΤΡΟΠΗΣ, ΤΟΥ ΔΙΚΑΣΤΗΡΙΟΥ, ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ, ΤΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ, ΤΗΣ ΕΠΙΤΡΟΠΗΣ ΤΩΝ ΠΕΡΙΦΕΡΕΙΩΝ ΚΑΙ ΤΟΥ ΔΙΑΜΕΣΟΛΑΒΗΤΗ που αφορά την ίδρυση της Ευρωπαϊκής Σχολής Δημόσιας Διοίκησης (2004/.../ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, ΤΟ ΔΙΚΑΣΤΗΡΙΟ, ΤΟ ΕΛΕΓΚΤΙΚΟ ΣΥΝΕΔΡΙΟ, Η ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ, Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΚΑΙ Ο ΔΙΑΜΕΣΟΛΑΒΗΤΗΣ,

Έχοντας υπόψη:

τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό αυτών των κοινοτήτων όπως προβλέπεται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου [1], και ιδίως το άρθρο 24, τρίτο και τέταρτο εδάφιο της εν λόγω υπηρεσιακής κατάστασης,

[1] ΕΕ L 56 της 4.3.1968, σ. 1. Ο κανονισμός αυτός τροποποιήθηκε για τελευταία φορά με τον κανονισμό (ΕΚ, ΕΚΑΧ, Ευρατόμ) αριθ. 490/2002 (ΕΕ L 77 της 20.3.2002, σ.1).

τη γνώμη της επιτροπής του κανονισμού υπηρεσιακής κατάστασης,

Εκτιμώντας τα εξής:

(1) Κρίνεται σκόπιμο τα θεσμικά όργανα να εντείνουν τις προσπάθειές τους στον τομέα της επαγγελματικής επιμόρφωσης του προσωπικού τους.

(2) Η διεύρυνση της διοργανικής συνεργασίας στον τομέα αυτόν θα δημιουργήσει συνέργιες στο επίπεδο των απαιτούμενων ανθρώπινων και δημοσιονομικών πόρων και θα ενισχυθούν παράλληλα οι ανταλλαγές ανάμεσα στα θεσμικά όργανα καθώς και η διάδοση κοινών αξιών και εναρμονισμένων των επαγγελματικών πρακτικών.

(3) Για τους λόγους αυτούς θα πρέπει να δοθούν σε ένα κοινό διοργανικό οργανισμό τα απαραίτητα μέσα για την ανάληψη συγκεκριμένων δράσεων στον τομέα της επαγγελματικής επιμόρφωσης των μονίμων υπαλλήλων και του λοιπού προσωπικού των Ευρωπαϊκών Κοινοτήτων.

(4) Για λόγους οικονομίας και αποτελεσματικότητας κρίνεται σκόπιμο να υπαχθεί διοικητικά αυτός ο κοινός διοργανικός οργανισμός σε έναν ήδη υφιστάμενο διοργανικό οργανισμό και συγκεκριμένα στην Υπηρεσία Επιλογής Προσωπικού των Ευρωπαϊκών Κοινοτήτων που ιδρύθηκε με την απόφαση 2002/620/ΕΚ του Ευρωπαϊκού Κοινοβουλίου, του Συμβουλίου, της Επιτροπής του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του Διαμεσολαβητή, τουλάχιστον κατά το στάδιο εκκίνησης,

ΑΠΟΦΑΣΙΖΟΥΝ ΩΣ ΕΞΗΣ:

Άρθρο 1

Ευρωπαϊκή Σχολή Δημόσιας Διοίκησης

Ιδρύεται Ευρωπαϊκή Σχολή Δημόσιας Διοίκησης που στο εξής θα αποκαλείται "η Σχολή".

Άρθρο 2

Καθήκοντα

1. Η Σχολή αναλαμβάνει για λογαριασμό και εντός του πλαισίου των προσανατολισμών που καθορίζουν τα θεσμικά όργανα που υπογράφουν την παρούσα απόφαση (που στο εξής αποκαλούνται "τα θεσμικά όργανα") την υλοποίηση ορισμένων δράσεων επαγγελματικής επιμόρφωσης με στόχο την ανάπτυξη των ανθρώπινων πόρων και την εξέλιξη της σταδιοδρομίας.

2. Ανάλογα με τα αιτήματα που της υποβάλλουν τα θεσμικά όργανα η Σχολή:

α) σχεδιάζει, οργανώνει και αξιολογεί τις δράσεις επιμόρφωσης.

β) διευκολύνει τη συμμετοχή σε εξωτερικές δράσεις επιμόρφωσης.

γ) μπορεί να εκτελέσει οποιοδήποτε καθήκον είναι συναφές με την αποστολή της.

3. Οι Γενικοί Γραμματείς των θεσμικών οργάνων, ο Γραμματέας του Δικαστηρίου και ο Εκπρόσωπος του Διαμεσολαβητή καθορίζουν και, κατά περίπτωση, τροποποιούν τους τομείς επιμόρφωσης που υπάγονται στην αρμοδιότητα της Σχολής.

4. Μετά από αίτημα ενός θεσμικού οργάνου, ενός οργάνου, μιας υπηρεσίας ή ενός οργανισμού η Σχολή μπορεί να παρέχει τη βοήθειά της έναντι αμοιβής όσον αφορά την τεχνική και τις μεθόδους της επιμόρφωσης.

Άρθρο 3

Αιτήματα, και ενστάσεις, προσφυγές

Τα αιτήματα και οι ενστάσεις σχετικά με την άσκηση των καθηκόντων που προβλέπονται στο άρθρο 2 παράγραφος 2 υποβάλλονται στη Σχολή. Όλες οι σχετικές προσφυγές απευθύνονται στην Επιτροπή.

Άρθρο 4

Διοικητική υπαγωγή

1. Η Σχολή υπάγεται διοικητικά στην Υπηρεσία Επιλογής Προσωπικού των Ευρωπαϊκών Κοινοτήτων, που στο εξής αποκαλείται "η Υπηρεσία" [2].

[2] ΕΕ L197 της 26.7.2002, σ. 5

2. Η διοικητική υπαγωγή αφορά:

α) την ανάληψη ορισμένων διοικητικών καθηκόντων για λογαριασμό της Σχολής από ήδη υφιστάμενες διοικητικές μονάδες της Υπηρεσίας.

β) την άσκηση των καθηκόντων του διοικητικού συμβουλίου της Σχολής.

γ) την άσκηση των καθηκόντων του διευθυντή της Σχολής.

Τα καθήκοντα που προβλέπονται στα σημεία β) και γ) εκτελούνται από τα αντίστοιχα όργανα της Υπηρεσίας.

3. Μετά από περίοδο τριών μηνών το αργότερο από την έναρξη ισχύος της παρούσας απόφασης είναι δυνατό να τεθεί τέρμα στη διοικητική υπαγωγή με απόφαση που θα λάβει το διοικητικό συμβούλιο με ειδική πλειοψηφία, όπως ορίζεται στο άρθρο 5 παράγραφος 6 της απόφασης 2002/621/ΕΚ [3] και υπό τον όρο ότι θα την υπογράφουν πέντε τουλάχιστον θεσμικά όργανα.

[3] ΕΕ L 197 της 26.7.2002, σ. 56

Άρθρο 5

Εφαρμογή

Οι Γενικοί Γραμματείς του Ευρωπαϊκού Κοινοβουλίου, του Συμβουλίου, της Επιτροπής, ο Γραμματέας του Δικαστηρίου, οι Γενικοί Γραμματείς του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και ο εκπρόσωπος του Διαμεσολαβητή λαμβάνουν από κοινού τα απαραίτητα μέτρα για την εφαρμογή της παρούσας απόφασης.

Άρθρο 6

Έναρξη ισχύος

Η παρούσα απόφαση τίθεται σε ισχύ από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

Για την Επιτροπή Για το Δικαστήριο

Ο Πρόεδρος Ο Πρόεδρος

Για το Ελεγκτικό Συνέδριο Για την Οικονομική και Κοινωνική Επιτροπή

Ο Πρόεδρος Ο Πρόεδρος

Για την Επιτροπή των Περιφερειών

Ο Πρόεδρος Ο Διαμεσολαβητής